Sv. Leopolda Mandića 55 Prilaz baruna Filipovića 30

10040 Zagreb 10000 Zagreb

OIB: 97748123085 OIB: 75780877581

Zagreb, 30. studeni 2018.

MINISTARSTVO ZNANOSTI I OBRAZOVANJA

Donje Svetice 38

10 000 Zagreb

**PREDMET:** **Zahtjev za uvećanje koeficijenta za ravnatelje osnovnih i srednjih škola te učeničkih domova u izmjenama i dopunama Uredbe o nazivima radnih mjesta i koeficijentima složenosti poslova u javnim službama**

Uredbom Vlade RH o nazivima radnih mjesta i koeficijentima složenosti poslova u javnim službama od 1. ožujka 2013. g. smanjeni su koeficijenti za 3% administrativno-tehničkom osoblju, tajnicima, računovođama i ravnateljima škola. Nakon te diskriminirajuće odluke Vlade RH, Hrvatska udruga ravnatelja osnovnih škola i Udruga hrvatskih srednjoškolskih ravnatelja u više navrata tražile su izmjenu Uredbe kojim bi se ispravila nepravda. Međutim naši pokušaji su bili bez odgovora. Također smo ukazivali da je i prije navedene Uredbe od 2008. g. ravnateljima smanjivana plaća, ukinuta otpremnina i sva druga prava koja imaju ostali zaposlenici.

Sada saznajemo od Udruge tajnika i računovođa u školstvu da je Ministarstvo znanosti i obrazovanja izradilo prijedlog Uredbe o izmjenama i dopunama Uredbe o nazivima radnih mjesta i koeficijentima složenosti poslova u javnim službama koja se odnosi samo na tajnike i računovođe škola. U tekstu obrazloženja navodi se kako se ovom novom Uredbom žele ispraviti razlike nastale Uredbom od 1. ožujka 2013. godine. Udruge podržavaju prijedlog nove Uredbe o vraćanju 3% tajnicima i računovođama. ali se pitamo **zašto prijedlogom nove Uredbe nisu obuhvaćeni i ravnatelji škola i učeničkih domova koji su također diskriminirani Uredbom iz 2013. godine.**

Nažalost, ovim prijedlogom se dodatno nastavlja omalovažavati uloga i položaj ravnatelja škola i učeničkih domova u društvu. Kao rezultat navedenog, imamo situaciju da pojedini ravnatelji u nekim školama imaju manji koeficijent i plaću od nekolicine učitelja koji su mentori ili savjetnici, a poznato je da ravnatelji imaju najveću odgovornost i složenost poslova. Također smo više puta upozoravali da **ravnatelji osnovnih i srednjih škola te učeničkih domova imaju značajno manji koeficijent, odnosno plaću, čak i više od 30% od ravnatelja drugih ustanova javnih službi u RH,** što je i vidljivo iz same Uredbe.

Sustavno skrećemo pozornost da se unatoč smanjenu ukupnog broja učenika u ustanovama nikome nisu smanjile plaće, osim ravnateljima. Unatoč smanjenju broja učenika složenost i odgovornost poslova ravnatelja nije smanjena.

Prije četiri godine Sabor Republike Hrvatske jednoglasno je usvojio Strategiju znanosti, obrazovanja i tehnologije. Strategijom je u 5. cilju definirano da će se raditi na **unapređivanju kvalitete rukovođenja odgojno-obrazovnim ustanovama te realizirati profesionalizacija rada ravnatelja**, no do sada niti jedna aktivnost nije završena. Godinama se na zahtjeve udruga ravnatelja u vezi s unapređivanje kvalitete rukovođenja odgovara da se strpimo jer nismo sada prioritet. Pitamo se kako je moguće unaprijediti sustav odgoja i obrazovanja sustavno zanemarujući i diskriminirajući važnost uloge rukovođenja odgojno-obrazovnim ustanovama.

**Tražimo da se s obzirom na niz višegodišnjih diskriminacija u pravu, položaju i plaći ravnatelja uz značajno uvećanje složenosti poslova i odgovornosti, uveća koeficijent na način da se ispravi razlika nastala izmjenama Uredbe od 2013. godine te da se uskladi koeficijent ravnatelja škola i učeničkih domova s ostalim ravnateljima javnih službi sukladno složenosti poslova.**

Molimo Vas za hitan sastanak u vezi s navedenim zahtjevom.

S poštovanjem.

Predsjednik HUROŠ-a: Predsjednica UHSR-a: Nikica Mihaljević, prof. Suzana Hitrec, prof.

**U PRIVITKU**: Prijedlog Uredbe o izmjenama i dopunama Uredbe o nazivima radnih mjesta i koeficijentima složenosti poslova u javnim službama .